JUBILE วิ่งฉิว 6% ลุ้นกำไรปี 61 โต 10% ตามเป้า รับแผนกระตุ้นยอดขาย-คุมค่าใช้จ่าย
JUBILE วิ่งฉิว 6% นิวไฮรอบ 1 เดือน ลุ้นกำไรปี 61 โต 10% ตามเป้า รับแผนกระตุ้นยอดขาย-คุมค่าใช้จ่าย โดย ณ เวลา 11.19 น. อยู่ที่ระดับ 16.40 บาท บวก 1 บาท หรือ 6.49% สูงสุดที่ระดับ 16.50 บาท ต่ำสุดที่ระดับ 15.50 บาท ด้วยมูลค่าการซื้อขาย 4.54 ล้านบาท
18 ม.ค. 2562

ผู้สื่อข่าวรายงานว่า ราคาหุ้น บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE ณ เวลา 11.19 น. อยู่ที่ระดับ 16.40 บาท บวก 1 บาท หรือ 6.49% สูงสุดที่ระดับ 16.50 บาท ต่ำสุดที่ระดับ 15.50 บาท ด้วยมูลค่าการซื้อขาย 4.54 ล้านบาท

ทั้งนี้ ราคาหุ้น JUBILE ถูกแรงซื้อเข้ามาจนราคาปรับตัวขึ้นแรงในรอบ 1 เดือน นับตั้งแต่ราคาหุ้นปิดที่ระดับ 16.40 บาท เมื่อวันที่ 14 ธ.ค.61
อนึ่งก่อนหน้านี้ นางสาวอัญรัตน์ พรประกฤต ประธานเจ้าหน้าที่บริหาร JUBILE เปิดเผยว่า แนวโน้มผลการดำเนินงานในช่วงไตรมาส 4/2561 น่าจะมีทิศทางการเติบโตตามที่คาดหวังไว้ เนื่องจากบริษัทจะทำการตลาดกระตุ้นยอดขายอย่างต่อเนื่องในช่วงปลายปี
โดยคาดว่าจะมีรายได้เติบโตไม่ต่ำกว่า 10% จากปี 2560 ที่มีรายได้รวม 1,549.47 ล้านบาท พร้อมทั้งประเมินว่าจะมีอัตรากำไรขั้นต้นเฉลี่ยไม่ต่ำกว่า 40% และมีอัตรากำไรสุทธิเฉลี่ยไม่ต่ำกว่า 10% ได้ตามแผนที่วางไว้
โดยบริษัทพยายามกระตุ้นยอดขายให้ได้มากกว่าเป้าหมาย หลังได้มีการเปิดสาขาใหม่เพิ่ม และการออกสินค้าใหม่ รวมถึงการจัดโปรโมชั่นกระตุ้นยอดขายสาขาเดิม, การบริหารต้นทุนสินค้า, การบริหารสัดส่วนการขายของแต่ละกลุ่มสินค้าอย่างมีประสิทธิภาพ และควบคุมค่าใช้จ่ายในการขาย